Document ID: 32014D0251

DEĊIŻJONI TA' IMPLIMENTAZZJONI TAL-KUMMISSJONI
tad-29 ta' April 2014
dwar l-approvazzjoni tal-kontijiet tal-aġenziji tal-pagamenti tal-Istati Membri li jikkonċernaw in-nefqa ffinanzjata mill-Fond Agrikolu Ewropew għall-Iżvilupp Rurali (FAEŻR) għas-sena finanzjarja 2013
(notifikata bid-dokument C(2014) 2785)
(2014/251/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1290/2005 tal-21 ta' Ġunju 2005 dwar il-finanzjament tal-Politika Agrikola Komuni (1), u b'mod partikolari l-Artikolu 30 tiegħu,
Wara li kkunsidrat ir-Regolament (UE) Nru 1306/2013 tal-Parlament Ewropew u tal-Kunsill tas-17 ta' Diċembru 2013 dwar il-finanzjament, il-ġestjoni u l-monitoraġġ tal-politika agrikola komuni u li jħassar ir-Regolamenti tal-Kunsill (KEE) Nru 352/78, (KE) Nru 165/94, (KE) Nru 2799/98, (KE) Nru 814/2000, (KE) Nru 1290/2005 u (KE) Nru 485/2008 (2), u b'mod partikolari l-Artikolu 119(1) tiegħu,
Wara li kkunsidrat tar-Regolament tal-Kunsill (KE) Nru 885/2006 (3), u b'mod partikolari l-Artikolu 10 tiegħu,
Wara li kkonsultat mal-Kumitat dwar il-Fondi Agrikoli,
Billi:
(1)
It-tieni subparagrafu tal-Artikolu 119(1) tar-Regolament (UE) Nru 1306/2013 kif emendat mill-Artikolu 8 tar-Regolament (UE) Nru 1310/2013 tal-Parlament Ewropew u tal-Kunsill tas-17 ta' Diċembru 2013, li jistabbilixxi ċerti dispożizzjonijiet tranżitorji dwar l-appoġġ għall-iżvilupp rurali mill-Fond Agrikolu Ewropew għall-Iżvilupp Rurali (FAEŻR), li jemenda r-Regolament (UE) Nru 1305/2013 tal-Parlament Ewropew u tal-Kunsill rigward ir-riżorsi u d-distribuzzjoni tagħhom fir-rigward tas-sena 2014 u li jemenda r-Regolament tal-Kunsill (KE) Nru 73/2009 u r-Regolamenti (UE) Nru 1307/2013, (UE) Nru 1306/2013 u (UE) Nru 1308/2013 tal-Parlament Ewropew u tal-Kunsill fir-rigward tal-applikazzjoni tagħhom fis-sena 2014 (4), jipprovdi li l-Artikolu 30 tar-Regolament (KE) Nru 1290/2005 japplika għal approvazzjoni finanzjarja tan-nefqa mġarrba u l-pagamenti magħmula għas-sena finanzjarja agrikola 2013.
(2)
Skont l-Artikolu 30 tar-Regolament (KE) Nru 1290/2005 (kif imsemmi fl-Artikolu 119(1), it-tieni subparagrafu tar-Regolament (UE) Nru 1306/2013, emendat bl-Artikolu 8 tar-Regolament (UE) Nru 1310/2013), il-Kummissjoni, abbażi tal-kontijiet annwali mressqa mill-Istati Membri, flimkien mat-tagħrif meħtieġ għall-approvazzjoni tal-kontijiet u ċertifikat rigward il-kompletezza, il-preċiżjoni u l-veraċità tal-kontijiet u r-rapporti stabbiliti mill-korpi taċ-ċertifikazzjoni, il-Kummissjoni tapprova l-kontijiet tal-aġenziji tal-pagamenti msemmija fl-Artikolu 6 tar-Regolament imsemmi.
(3)
Skont l-Artikolu 5 tar-Regolament tal-Kummissjoni (KE) Nru 883/2006 tal-21 ta' Ġunju 2006 li jistipula l-modalitajiet ta' implimentazzjoni tar-Regolament tal-Kunsill (KE) Nru 1290/2005, rigward iż-żamma tal-kotba tal-aġenziji tal-pagamenti, id-dikjarazzjonijiet tan-nefqa u tad-dħul u l-kundizzjonijiet tar-rifużjoni tan-nefqa skont il-FAEG u l-FAEŻR (5), is-sena finanzjarja għall-kontijiet tal-FAEG tibda fis-16 ta' Ottubru tas-sena N - 1 u tispiċċa fil-15 ta' Ottubru tas-sena N. Fil-qafas tal-approvazzjoni tal-kontijiet, sabiex jiġi alinjat il-perjodu ta' referenza għan-nefqa tal-FAEŻR ma' dak tal-FAEG, għandha titqies is-sena finanzjarja 2013 tan-nefqa imġarrba mill-Istati Membri bejn is-16 ta' Ottubru 2012 u l-15 ta' Ottubru 2013.
(4)
It-tieni subparagrafu tal-Artikolu 10(2) tar-Regolament (KE) Nru 885/2006 jistipula li l-ammonti li jistgħu jiġu rkuprati mingħand kull Stat Membru jew imħallsa lilhom, skont id-deċiżjoni tal-approvazzjoni tal-kontijiet imsemmija fl-ewwel subparagrafu tal-Artikolu 10(1) tar-Regolament imsemmi, għandhom jiġu stabbiliti billi jitnaqqsu l-pagamenti intermedji fir-rigward tas-sena finanzjarja kkonċernata min-nefqa rikonoxxuta għall-istess sena skont il-paragrafu 1. Il-Kummisjoni għandha tnaqqas dak l-ammont mill-pagament intermedju li jkun imiss jew iżżidu miegħu.
(5)
Il-Kummissjoni vverifikat it-tagħrif li ressqu l-Istati Membri u kkomunikat ir-riżultati tal-verifiki tagħha lill-Istati Membri qabel il-31 ta' Marzu 2014, flimkien mal-emendi meħtieġa.
(6)
Il-kontijiet annwali u d-dokumenti anċillari jippermettu li l-Kummissjoni għal ċerti aġenziji tal-pagamenti, tieħu deċiżjoni dwar il-kompletezza, il-preċiżjoni u l-veraċità tal-kontijiet annwali mressqa. L-Anness I jelenka l-ammonti approvati mill-Istati Membri u l-ammonti li għandhom jiġu rkuprati mingħand l-Istati Membri jew imħallsa lilhom.
(7)
It-tagħrif imressaq minn ċerti aġenziji tal-pagamenti oħra jeħtieġ aktar stħarriġ u l-kontijiet tagħhom ma jistgħux jiġu approvati f'din id-Deċiżjoni. L-Anness II jelenka l-aġenziji tal-pagamenti kkonċernati.
(8)
Il-Kummissjoni tista' tnaqqas jew tissospendi temporanjament il-pagamenti interim lill-Istati Membri, skont l-Artikolu 27 tar-Regolament (KE) Nru 1290/2005. Din għandha tinforma lill-Istat Membru kif xieraq. Fit-teħid ta' din id-Deċiżjoni, il-Kummissjoni għandha tqis l-ammonti mnaqqsa jew sospiżi sabiex jiġi evitat kull pagament mhux xieraq jew mhux f'waqtu, ir-rifużjoni ta' ammonti li iktar tard jistgħu jkunu l-oġġett ta' korrezzjoni finanzjarja. B'mod partikolari, it-tieni u t-tielet dikjarazzjonijiet trimestrali tal-2013 inklużi rispettivament l-ammonti ta' EUR 753 591,20 u EUR 532 237,50 għall-Programm tal-Iżvilupp Rurali Lazio (CCI 2007IT06RP0005). Dawn l-ammonti ġew inklużi wkoll fid-dikjarazzjoni annwali għas-sena finanzjarja 2013. L-ammonti inkwistjoni kienu soġġetti għal tnaqqis skont l-Artikolu 27(3) tar-Regolament (KE) Nru 1290/2005 u l-Artikolu 41 tar-Regolament (UE) Nru 1306/2013 bid-Deċiżjoni tal-Kummissjoni C(2013)8989 abbażi ta' finanzjament irregolari u tad-Deċiżjoni tal-Kummissjoni C(2014)1278 abbażi li ma ġewx irrispettati l-limiti taż-żmien għal verifika obbligatorja. Billi l-proċedura skont l-Artikolu 31 tar-Regolament (KE) Nru 1290/2005 għadha għaddejja, dan it-tnaqqis għandu jinżamm.
(9)
It-tieni u t-tielet subparagrafu tal-Artikolu 10(1) tar-Regolament tal-Kummissjoni (KE) Nru 885/2006 jipprovdi li d-deċiżjoni tal-approvazzjoni finanzjarja tiddetermina l-ammonti li għandhom jintalbu mingħand l-UE u l-Istat Membru kkonċernat skont l-Artikoli 32 u 33 tar-Regolament tal-Kunsill (KE) Nru 1290/2005. Skont it-tieni subparagrafu tal-Artikolu 119(1) tar-Regolament (UE) Nru 1306/2013, il-proċedura skont l-Artikolu 30 tar-Regolament tal-Kunsill (KE) Nru 1290/2005 tkompli tapplika għan-nefqa mġarrba u l-pagamenti li saru għas-sena finanzjarja 2013. Matul is-sena finanzjarja agrikola 2013, l-Artikoli 32 u 33 kienu fis-seħħ, u għalhekk l-ammonti li jirriżultaw mill-applikazzjoni tagħhom għandhom jitqiesu fid-deċiżjoni ta' approvazzjoni finanzjarja fir-rigward tas-sena finanzjarja 2013.
(10)
Skont l-Artikolu 33(8) tar-Regolament (KE) Nru 1290/2005, 50 % tal-konsegwenzi finanzjarji tan-nuqqas ta' rkupru tal-irregolaritajiet għandhom jitħallsu mill-Istat Membru kkonċernat jekk l-irkupru ta' dawk l-irregolaritajiet ma jkunx sar qabel l-għeluq tal-programm tal-iżvilupp rurali fi żmien erba' snin mis-sejba amministrattiva jew ġudizzjarja primarja, jew fi żmien tmien snin jekk l-irkupru jitressaq quddiem il-qrati nazzjonali, jew meta jingħalaq il-programm jekk dawk l-iskadenzi jkunu jagħlqu qabel jagħlaq il-programm stess. L-Artikolu 33(4) tar-Regolament imsemmi jobbliga lill-Istati Membri biex flimkien mal-kontijiet annwali jissottomettu lill-Kummissjoni rapport fil-qosor dwar il-proċeduri tal-irkupru meħuda b'reazzjoni għall-irregolaritajiet. Ir-Regolament (KE) Nru 885/2006 jistipula regoli ddettaljati għall-applikazzjoni tal-obbligu tal-Istati Membri li jirrappurtaw l-ammonti li għandhom jiġu rkuprati. L-Anness III tar-Regolament imsemmi jagħti t-tabella li kellha tingħata mill-Istati Membri fl-2014. Abbażi tat-tabelli mimlija mill-Istati Membri, il-Kummissjoni għandha tiddeċiedi dwar il-konsegwenzi finanzjarji min-nuqqas ta' rkupru ta' irregolaritajiet li jmorru lura għal iktar minn erba' snin jew tmienja, rispettivament. Għal dan l-għan, din id-deċiżjoni hija mingħajr preġudizzju għad-deċiżjonijiet ta' approvazzjoni ta' konformità addizzjonali possibbli li l-Kummissjoni tista' tieħu skont l-Artikolu 33(5) tar-Regolament (KE) Nru 1290/2005.
(11)
Skont l-Artikolu 33(7) tar-Regolament tal-Kunsill (KE) Nru 1290/2005 u bis-saħħa tal-Artikolu 10 tar-Regolament tal-Kummissjoni(KE) Nru 885/2006, wara l-għeluq tal-programm tal-iżvilupp rurali, l-Istati Membri jistgħu jiddeċiedu li ma jiħdux passi għall-irkupru. Deċiżjoni bħal din tista' tittieħed biss jekk it-total tal-ispejjeż li jkunu saru diġà jew li aktarx ikunu se jiġġarrbu, ikun jaqbeż l-ammont li għandu jiġi rkuprat jew jekk jirriżulta li l-irkupru mhux possibbli li jsir minħabba insolvenza, irreġistrata u rrikonoxxuta skont il-liġi nazzjonali, tad-debitur jew tal-persuni legalment responsabbli għall-irregolarità. Jekk dik id-deċiżjoni tittieħed fi żmien erba' snin mis-sejba amministrattiva jew ġudizzjarja primarja, jew fi żmien tmien snin jekk l-irkupru jitressaq quddiem il-qrati nazzjonali, il-baġit tal-UE għandu jagħmel tajjeb għal 100 % tal-konsegwenzi finanzjarji tan-nuqqas tal-irkupru. Ir-rapport fil-qosor imsemmi fl-Artikolu 33(4) tar-Regolament (KE) Nru 1290/2005 juri l-ammonti li għalihom l-Istat Membru ddeċieda li ma jiħux passi għall-irkupru u fuq liema bażi ttieħdet id-deċiżjoni. Dawn l-ammonti mhumiex iddebitati lill-Istati Membri kkonċernati u konsegwentement għandhom jiġġarrbu mill-baġit tal-UE. Għal dan l-għan, din id-deċiżjoni hija mingħajr preġudizzju għad-deċiżjonijiet ta' approvazzjoni ta' konformità addizzjonali possibbli li l-Kummissjoni tista' tieħu skont l-Artikolu 33(5) ta' dak ir-Regolament.
(12)
Skont l-Artikolu 24(4) tar-Regolament tal-Kunsill (KE) Nru 1290/2005 (kif imsemmi fl-Artikolu 34(2) tar-Regolament (UE) Nru 1306/2013, emendat mill-Artikolu 8 tar-Regolament (UE) Nru 1310/2013), l-ammont totali ta' prefinanzjament u pagamenti intermedji ma għandux jaqbeż il-95 % tal-kontribuzzjoni mill-FAEŻR għal kull programm tal-iżvilupp rurali.
(13)
Skont l-Artikolu 26(3)(b) tar-Regolament tal-Kunsill (KE) Nru 1290/2005 (kif imsemmi fl-Artikolu 36(3)(b) tar-Regolament (UE) Nru 1306/2013, il-pagamenti intermedji għandhom isiru mingħajr ma tinqabeż il-kontribuzzjoni programmata finanzjarja totali tal-FAEŻR għal kull prijorità. Barra minn hekk, skont l-Artikolu 17(4) tar-Regolament (KE) Nru 883/2006, mingħajr preġudizzju għal-limitu stipulat fl-Artikolu 24(4) tar-Regolament tal-Kunsill (KE) Nru 1290/2005 (kif imsemmi fl-Artikolu 34(2) tar-Regolament (UE) Nru 1306/2013, fejn it-total tad-dikjarazzjonijiet tal-ispejjeż jaqbeż it-total ipprogrammat għal prijorità tal-programm ta' żvilupp rurali, l-ammont li jrid jitħallas huwa limitat għall-ammont totali pprogrammat għal din it-tema. Il-pjan finanzjarju tal-Assi 2 tal-Programm għall-Iżvilupp Rurali 2007PT06RP0001 inqabeż b'EUR 913 212,81 fid-dikjarazzjoni trimestrali għall-Q3 2013. Dan l-ammont ma kienx tħallas mill-Kummissjoni. Pjan finanzjarju ġdid ma ġiex approvat u adottat mill-Kummissjoni. L-ammont ta' EUR 913 212,81 inkluż fid-dikjarazzjoni annwali għas-sena finanzjarja 2013 għandu għalhekk jiġi eskluż mid-deċiżjoni ta' approvazzjoni finanzjarja għas-sena finanzjarja 2013. Dan ikun soġġett għal rimborż aktar tard mill-Kummissjoni wara l-adozzjoni tal-pjan finanzjarju l-ġdid.
(14)
Skont l-Artikolu 30(2) tar-Regolament (KE) Nru 1290/2005, din id-deċiżjoni hija mingħajr preġudizzju għal deċiżjonijiet ta' approvazzjoni ta' konformità addizzjonali possibbli li l-Kummissjoni tista' tieħu biex teskludi mill-finanzjament tal-Unjoni Ewropea nfiq li ma jiġix effettwat skont ir-regoli tal-Unjoni Ewropea,
ADOTTAT DIN ID-DEĊIŻJONI:
Artikolu 1
Il-kontijiet tal-aġenziji tal-pagamenti tal-Istati Membri, għajr ta' dawk l-aġenziji tal-pagamenti msemmija fl-Artikolu 2, li jikkonċernaw in-nefqa ffinanzjata mill-Fond Agrikolu Ewropew għall-Iżvilupp Rurali (FAEŻR), għas-sena finanzjarja 2013, huma b'dan approvati.
L-ammonti li jistgħu jiġu rkuprati mingħand kull Stat Membru, jew imħallsa lilu, permez ta' kull programm tal-iżvilupp rurali skont din id-Deċiżjoni, inklużi dawk li jirriżultaw mill-applikazzjoni tal-Artikolu 33(8) tar-Regolament (KE) Nru 1290/2005, huma stipulati fl-Anness I.
Artikolu 2
Għas-sena finanzjarja 2013, il-kontijiet tal-aġenziji tal-pagamenti tal-Istati Membri għan-nefqa ta' kull programm tal-Iżvilupp Rurali ffinanzjat mill-FAEŻR, stabbiliti fl-Anness II, huma diżassoċjati minn din id-Deċiżjoni u fil-futur għandhom ikunu soġġetti għal Deċiżjoni dwar l-approvazzjoni tal-kontijiet.
Artikolu 3
Din id-Deċiżjoni hija mingħajr preġudizzju għall-possibilità ta' aktar deċiżjonijiet tal-approvazzjoni tal-konformità li l-Kummissjoni tista' tieħu skont l-Artikolu 31 tar-Regolament (KE) Nru 1290/2005 sabiex mill-finanzjament tal-Unjoni Ewropea teskludi nefqa li ma tkunx effettwat bir-regoli tal-Unjoni Ewropea.
Artikolu 4
Din id-Deċiżjoni hija indirizzata lill-Istati Membri.
Magħmul fi Brussell, id-29 ta' April 2014.

Labels: 4
15
6